זאב בויום

זאב בוּיוּם (באנגלית: Zeev Buium; נולד ב-7 בדצמבר 2005) הוא שחקן הוקי קרח ישראלי-אמריקאי מקצועני בעמדת המגן, המשחק בקבוצת ונקובר קנאקס בליגת ה-NHL. הוא נבחר במקום ה-12 בדראפט ה-NHL בשנת 2024 על ידי מינסוטה ויילד.

 קריירת משחק 
 קריירת מכללות 
בתיכון, שיחק בויום שתי עונות בתוכנית הפיתוח של הנבחרת הלאומית של ארצות הברית בהוקי (NTDP – USA Hockey National Team Development Program). בעונת 2021–2022 (עד גיל 17) הוא רשם ארבעה שערים ותשעה אסיסטים ב-49 משחקים ובעונת 2022–2023 (עד גיל 18), הוא הוביל את כל שחקני ההגנה של הקבוצה, עם 40 נקודות ב-63 משחקים.

בויום החל את קריירת המכללות שלו בדנוור פיונירס (Denver Pioneers) באוניברסיטת דנוור. והיה אחד השחקנים הצעירים ביותר בליגת NCAA (National Collegiate Athletic Association), חטיבה I. בעונה הראשונה ששיחק, 2023–2024 (Freshman) הוא זכה להכרה נרחבת:
 שיא ליגה: בדצמבר 2023 שבר רצף של 12 משחקים עם נקודה, ובכך עקף את שיא הליגה ב-21 השנים האחרונות, לרצף הנקודות הארוך ביותר לשחקן הגנה בשנה ראשונה.
 הצטיינות חודשית: בויום נבחר לשחקן החודש של ליגת ה-NCHC (National Collegiate Hockey Conference) בנובמבר 2023 והיה שחקן ההגנה, בשנה הראשונה, הראשון אי-פעם שזוכה בתואר זה.
 הצטיינות עונתית: בסיום העונה נבחר ל"רוקי" של השנה ול"שחקן ההגנה ההתקפי של השנה" בליגת ה-NCHC. כמו כן נכלל בנבחרת הראשונה של הליגה ובנבחרת הרוקיז.
שנת לימודיו השנייה הייתה שנתו השנייה בליגה, עונת 2024–2025 ( Sophomore):
 הוא הוביל את כל שחקני ההגנה בצבירת נקודות עם 13 שערים ו-35 אסיסטים ב-41 משחקים.
 ב-15 בנובמבר 2024, במשחק נגד צפון דקוטה, הוא כבש את ההאט-טריק ( hat-trick) הראשון בקריירה שלו.
 במהלך משחקי הליגה האזורית, הוא הוביל את כל שחקני ההגנה בצבירת נקודות עם שמונה שערים ו-20 אסיסטים.

לאחר סיום העונה, הוא נבחר לנבחרת הליגה ב ולשחקן ההגנה ההתקפי של השנה ב-NCHC שנה שנייה ברציפות. כמו כן הוא נבחר לשחקן השנה של ה-NCHC.

 ב-NHL 
הבחירה של בויום בדראפט ה-NHL ב-2024 במקום ה-12, על ידי מינסוטה ויילד, הפכה אותו לשחקן בעל אזרחות ישראלית שנבחר במקום הגבוה ביותר בדראפט, והראשון שנבחר בסיבוב הבחירה הראשון. 

ב-20 באפריל 2025 שיחק זאב בויום לראשונה במדי הקבוצה במשחק פלייאוף מול וגאס גולדן נייטס, והפך לשחקן הראשון בעל אזרחות ישראלית, והיחיד עד כה, ששיחק או משחק ב-NHL. הוא הופיע במהלך העונה ב-4 משחקי פלייאוף במדי הויילד, ורשם במהלכם אסיסט ראשון ב-NHL.

ב-11 באוקטובר 2025, בתחילת עונת 2025/26 בליגה, הבקיע בויום את שערו הראשון ב-NHL, לרשתה של קולומבוס בלו ג'אקטס.

ב-12 בדצמבר 2025 הועבר בויום בעסקה לונקובר קנאקס. יומיים לאחר מכן, במשחקו הראשון במדי הקנאקס, כבר שער ראשון ומסר אסיסט ראשון בקבוצתו החדשה בניצחון על ניו ג'רזי דווילס.

 משחקים בין לאומיים 
בויום ייצג את ארצות הברית ב-2023, באליפות העולם עד גיל 18, בשווייץ, שם כבש שער אחד וחמישה אסיסטים, בשבעה משחקים וזכה במדליית זהב.

ב-16 בדצמבר 2023, נבחר בויום לנבחרת ההוקי קרח הלאומית (גברים) באליפות העולם בהוקי קרח לצעירים עד גיל 20 לשנת 2024. הוא כבש שלושה שערים ושני אסיסטים בשבעה משחקים וזכה במדליית זהב. הוא ייצג שוב את ארצות הברית באליפות העולם בהוקי קרח עד גיל 20 לשנת 2025 וכבש שני שערים וארבעה אסיסטים בשבעה משחקים ושוב זכה במדליית זהב. הוא עזר לנבחרת ארצות הברית לזכות בשתי מדליות זהב רצופות באליפות העולם בהוקי קרח לצעירים בפעם הראשונה בהיסטוריה.

ההצלחה בזירה הבינלאומית נמשכה כאשר בויום זומן לראשונה לנבחרת הבוגרת של ארצות הברית לקראת אליפות העולם בהוקי קרח 2025. בויום זכה עם הנבחרת באליפות - זכייה ראשונה של ארצות הברית מאז 1960.

 חיים אישיים 
בויום נולד להורים ישראלים, סורין ומרים בויום, והוא בעל אזרחות כפולה: של ארצות הברית וישראל. אמו, מרים, שיחקה כדורסל מקצועני בישראל, עד שפציעה שמה קץ לקריירת המשחק שלה והיא עברה לתפקיד מנהל כללי. שי , אחיו הגדול של בויום, שיחק גם הוא הוקי קרח בקולג'ים, בדנוור ונבחר במקום ה-36 בדראפט הכניסה ל-NHL של 2021 על ידי דטרויט רד ווינגס.

לבויום יש קעקוע על אמת ידו השמאלית לציון התאריכים בהם זכה בשתי מדליות זהב ובתואר של NCAA, בעברית.

 קישורים חיצוניים 

 ביאורים 

 הערות שוליים 

קטגוריה:אמריקאים ילידי קליפורניה
קטגוריה:סן דייגו: אישים
קטגוריה:קליפורניה: ספורטאים
קטגוריה:אמריקאים ממוצא ישראלי
קטגוריה:שחקני הוקי קרח אמריקאים
קטגוריה:ישראלים שנולדו ב-2005
קטגוריה:אמריקאים שנולדו ב-2005
קטגוריה:שחקני הוקי קרח יהודים